છેલ્લા 20 વર્ષથી મધ્યપૂર્વના આરબ દેશોમાં નિયમિત મુલાકાત લઈને બી.એ.પી.એસ. સત્સંગપ્રવૃત્તિનું સંચાલન કરતાસાધુ બ્રહ્મવિહારીદાસે અબુધાબી ખાતે થઈ રહેલા હિન્દુ મંદિરની વધુ વિગતો આપતાં જણાવ્યું હતું કે યુ.એ.ઈ.ના આ હિન્દુ મંદિરની ડિઝાઈન, તેનું નિર્માણ અને તેના સંચાલન માટે બી.એ.પી.એસ. સ્વામિનારાયણ સંસ્થાને પસંદ કરવામાં આવી છે, તે બદલ સંસ્થા યુ.એ.ઈ.ના શાસકો તથા ભારત સરકારના વિનમ્રતા સાથે સન્માન અનુભવે છે. ભારત અને વિશ્વના અનેક દેશોમાં ફેલાયેલાં બી.એ.પી.એસ.નાં ભવ્ય અક્ષરધામ તેમજ 1200 કરતાં વધુ મંદિરો પૈકી કેટલાંય મંદિરોને આર્ટ અને આર્કિટેક્ચર, સૌંદર્ય અને કૌશલ્ય, સામાજિક કાર્યો અને પર્યાવરણીય બાબતોને કારણે રાષ્ટ્રીય અને આંતરરાષ્ટ્રીય એવોર્ડ્સથી નવાજવામાં આવ્યા છે. મધ્યપૂર્વના આરબ દેશોમાં રચાઈ રહેલું પથ્થરમાંથી નિર્મિત આ સર્વપ્રથમ મંદિર અનેક દૃષ્ટિકોણથી એક અદ્વિતીય અને અનોખું મંદિર બની રહેશે, જે મહાન સંત બ્રહ્મસ્વરૂપ પ્રમુખસ્વામી મહારાજની પ્રેરણાથી અને તેમના અનુગામી પરમ પૂજ્ય મહંત સ્વામી મહારાજના આશીર્વાદથી રચાઈ રહ્યું છે.